DØD: Chul Ho Lee, også kjent som «Mr. Lee» er død. Han ble 80 år gammel. Foto: Terje Bendiksby, NTB scanpix

Nudelkongen Mr. Lee er død

Chul Ho Lee, mannen som introduserte Norge for snarkokte nudler, er død, 80 år gammel.

Signe Rosenlund-Hauglid

Andrea Rognstrand

Oppdatert 16. februar 2018

Artikkelen er over to år gammel

Han sovnet inn i sitt eget hjem fredag ettermiddag med sin nærmeste familie rundt seg, opplyser familien til NTB.

Lee har de siste årene levd med Parkinsons sykdom.

– Satt spor i sine to land

I 2004 ble han hedret med Kongens fortjenstmedalje for sitt langvarige engasjement for norske Korea-veteraner.

– Han har vært en strålende person og det han har klart i livet er svært imponerende. Det å bli den «Mr. Lee» hele Norge kjenner er litt av en bragd, sier styremedlem i norske Korea-veteraner Lucie Paus Falck.

Mr. Lees favoritt: I 1999 delte Lee sin favoritt-nudeloppskrift med VGs lesere.

Hun så ham sist under foreningens årsmøte i november.

– Vi var alle så lykkelige for at hans datter Sonja tok ham med. Det betydde mye for oss. Vi visste at han var syk, men han hadde gitt uttrykk for at han ville være med, forteller hun.

Selv har hun kjent den suksessrike gründeren siden 60-tallet.

– Han var en koreansk sønn og landet er stolt av ham. Han er virkelig en person som har satt spor i sine to fedreland, sier Falck.

KOKKELERER: Sonja Lee fikk kokkeråd av sin far Chul Ho Lee da hun åpnet restaurant i 1999. Foto: Hoen, Espen, Sjølingstad

Første koreaner i Norge

Lee var den første koreaneren som kom til Norge, som 17-åring i 1954. Lee ble sendt hit for å få medisinsk oppfølging av Dr. Bernhard Paus ved Rikshospitalet, etter å ha blitt skadet i et granatangrep i Korea-krigen.

Lee utdannet seg til kokk i Norge og Sveits, og var i mange år disponent for Møllhausen-kjeden. På slutten av 80-tallet begynte Lee å importere nudler fra Sør-Korea. Mr. Lee-nudlene ble i løpet av få år svært populære, og er i dag en kjent norsk merkevare.

– Humor og innsikt

Dag Olav Stokken, kommunikasjonsdirektør i Orkla Foods Norge, sier bedriften som eier Mr. Lees nudler tar dødsbudskapet tungt.

– Det er veldig trist å høre, og våre tanker går til de nærmeste.

Stokken tror mange i den norske befolkningen har et forhold til nudelkongen og hans produkter, spesielt gjennom hans tidligere personifiserte reklamefilmer.

– Jeg tror veldig mange husker de uforglemmelige reklamefilmene, hvor han fremstilte disse personifiserte produktene på en fantastisk god måte. Både med humor og med innsikt om kosthold, sier han.

Orkla Foods Norge eier i dag merkevaren Mr. Lee, og Stokken forsikrer om at selskapet skal jobbe for å styrke merkevaren fremover, også etter nudelkongens død.

– Disse nudlene er fortsatt et veldig populært produkt og mellommåltid for nordmenn, spesielt blant ungdommer, forteller han.

FAVORITTRETTEN: Lee viser fram det beste han vet: nudler. Foto: Paiewonsky, Paul

Krig, kjærlighet og nudler

Da Norsk Folkemuseum åpnet innvandrerutstillingen «Mulighetenes land?» i 2005, var Lees historie en av bærebjelkene i utstillingen.

På spørsmål om hva han tenkte om sin plass i innvandrerhistorien, svarte Lee følgende til Aftenposten i forbindelse med utstillingen:

«Hvis et menneske i nøden venter på mat på bordet, gi det heller et redskap for å skaffe mat selv. Jeg har fått et slikt redskap i Norge. Den gaven setter jeg større pris på enn om jeg hadde fått levert mat hjem til meg. Det er mitt svar.»

Lee etterlater seg kone, tre voksne døtre og syv barnebarn.

Datteren Irina Lee ga i 2010 ut en biografi om Lee: «Det sa min far: Mr. Lee – en historie om krig, kjærlighet og nudler».

Publisert: 16.02.18 kl. 18:18 Oppdatert: 16.02.18 kl. 19:37